การใช้วันหยุดอย่างผู้ประสบความสำเร็จ
เผลอไปเดี๋ยวเดียวเราก็กำลังจะก้าวเข้าสู่เดือน ธ.ค. ซึ่งเป็นการทำงานเดือนสุดท้ายของปี และเป็นเดือนที่มีวันหยุดมากมาย โดยเฉพาะในปีนี้ที่ คสช.ได้ประกาศให้ช่วงปีใหม่เป็นวันหยุดที่ยาวเป็นพิเศษ หลายๆ คนก็ยังมีวันลาพักผ่อนที่เหลืออยู่ที่จำเป็นต้องใช้ให้หมดภายในปีนี้ก็คงจะวางแผนการลาหยุดเพิ่มเติม ผมจึงขอนำแนวคิดของ Laura Vanderkam นักเขียนที่นิตยสาร Forbes ได้นำไปตีพิมพ์ มาฝากท่านผู้อ่านกันว่า ผู้ที่ประสบความสำเร็จเขาใช้เวลาในวันหยุดกันอย่างไร เผื่อจะได้นำไปใช้ในวันหยุดที่กำลังจะมาถึงนะครับ
12 พ.ย. 2557

เผลอไปเดี๋ยวเดียวเราก็กำลังจะก้าวเข้าสู่เดือน ธ.ค. ซึ่งเป็นการทำงานเดือนสุดท้ายของปี และเป็นเดือนที่มีวันหยุดมากมาย โดยเฉพาะในปีนี้ที่ คสช.ได้ประกาศให้ช่วงปีใหม่เป็นวันหยุดที่ยาวเป็นพิเศษ หลายๆ คนก็ยังมีวันลาพักผ่อนที่เหลืออยู่ที่จำเป็นต้องใช้ให้หมดภายในปีนี้ก็คงจะวางแผนการลาหยุดเพิ่มเติม ผมจึงขอนำแนวคิดของ Laura Vanderkam นักเขียนที่นิตยสาร Forbes ได้นำไปตีพิมพ์ มาฝากท่านผู้อ่านกันว่า ผู้ที่ประสบความสำเร็จเขาใช้เวลาในวันหยุดกันอย่างไร เผื่อจะได้นำไปใช้ในวันหยุดที่กำลังจะมาถึงนะครับ 
1.ใช้เวลากับครอบครัวและเพื่อน เบื้องหลังการทำงานของผู้ประสบความสำเร็จส่วนใหญ่นั้น จะมีครอบครัว รวมทั้งเพื่อนสนิทให้การสนับสนุนอยู่ทั้งสิ้น ช่วงวันหยุดจึงเป็นโอกาสดีที่เราจะได้ทำกิจกรรมกับพวกเขาบ้าง นอกจากจะสร้างความสัมพันธ์ให้เหนียวแน่นขึ้นแล้ว ยังเป็นการช่วยผ่อนคลายความเครียดและยังช่วยให้เราเกิดไอเดียใหม่ๆ รวมถึงการแบ่งปันข่าวสาร ความรู้กับคนรู้ใจก็จะช่วยเพิ่มประสบการณ์และมุมมองให้เราได้
2.ในช่วงเวลาทำงานระหว่างสัปดาห์นั้น เราอาจจะหาเวลาออกกำลังได้ยาก ช่วงวันหยุดจึงเป็นโอกาสที่เหมาะมากในการออกกำลังกาย ไม่ว่าจะเป็นการเล่นกีฬาสุดโปรด จ๊อกกิ้ง ขี่จักรยาน หรือพาสุนัขไปเดินเล่น ซึ่งนอกจะทำให้ร่างกายแข็งแรงพร้อมที่จะลุยงานหนักแล้ว กีฬาบางอย่าง เช่น กอล์ฟ ก็อาจช่วยให้เราได้ Deal ธุรกิจใหญ่ๆ ตามมาด้วย
3.ใช้วันหยุดในการสร้างสมดุลให้กับชีวิตหลังจากการทำงานหนักมาตลอดอาทิตย์ ไม่ว่าจะเป็นการพักผ่อน ทำกิจกรรมที่ชอบ เล่นดนตรี วาดภาพ อ่านหนังสือนิยาย ดูหนัง ฟังเพลง ท่องเที่ยว รวมทั้งการทำกิจกรรมเพื่อสังคม การแบ่งปันความสุขให้กับผู้อื่นบ้าง เช่น การหาทุนเพื่อองค์กรการกุศล เลี้ยงเด็กกำพร้าหรือคนด้อยโอกาส การทำบุญต่างๆ และยังอาจเป็นโอกาสให้เราได้รู้จักกับคนที่มีความสนใจในกิจกรรมที่เหมือนกันอีกด้วย
4.จัดเวลาในการทำงานบ้าน เก็บกวาด ซักผ้า ทำสวน ล้างรถ โดยใช้เวลาของเราให้น้อยที่สุด ซึ่งเราอาจจะจ้างคนอื่นมาทำแทน เพื่อที่เราจะได้มีเวลาในวันหยุดเพื่อการพักผ่อนในอย่างแท้จริง
5.แบ่งเวลาส่วนหนึ่งเพื่อวางแผนการทำงานในสัปดาห์ที่จะมาถึง ซึ่งจะทำให้เราพร้อมที่จะลุยงานในเช้าวันจันทร์เลย นอกจากนี้การให้แนวทางรวมถึงเป้าหมายการทำงานที่ชัดเจนแก่ทีมงานของเราก็จะทำให้เขาพร้อมในการทำงานไปกับเราด้วย บางคนอาจจะใช้เวลาในการวางแผนการทำงานยาวไปทั้งเดือนหรือทั้งปี ทีมของเราก็จะทำงานได้มีประสิทธิภาพมากยิ่งขึ้น
6.การสร้างเครือข่ายหรือ Network ซึ่งในชีวิตการทำงานนั้น เพื่อนฝูง คนรู้จัก จะสามารถทำให้งานของเราสำเร็จได้ง่ายขึ้น งานบางโครงการก็อาจจะได้จากการแนะนำของคนที่เรารู้จัก เราควรใช้เวลาส่วนหนึ่งไปทำกิจกรรมที่สามารถหาเพื่อนใหม่ๆ ได้ ไม่ว่าจะเป็นการเข้าร่วมชมรมหรือสมาคม การเข้าอบรมหลักสูตรของสถาบันต่างๆ ก็จะทำให้เรามีเพื่อนฝูงและเครือข่ายเพิ่มมากขึ้น
7.การต่อยอดในความสำเร็จ คนที่ประสบความสำเร็จในการทำงานมักจะช่วงเวลาในวันหยุดกับการวิเคราะห์ถึงความสำเร็จที่ผ่านมา และหาสาเหตุรวมถึงปัจจัยต่างๆ ที่อยู่เบื้องหลังเพื่อที่จะสามารถนำมาต่อยอดและสร้างความสำเร็จให้มากเพิ่มขึ้นไปอีก
8.ในภาวะที่การแข่งขันทางธุรกิจที่รุนแรง เราจำเป็นที่จะต้องทุ่มเทให้กับการทำงานในแต่ละวันเป็นอย่างมากจึงจะประสบความสำเร็จ แต่การที่เราจะมีประสิทธิภาพในการทำงานให้สูงที่สุดในแต่ละวันนั้น เราจะต้องใช้พลังอย่างมาก และที่สำคัญไม่แพ้กันคือ เราจะต้องมีการบริหารตัวเราในช่วงเวลาที่ไม่ทำงานด้วย เพื่อที่จะเป็นการชาร์จแบตเตอรี่ในตัวเราให้มีพลังที่พร้อมสำหรับการทำงานในอาทิตย์ที่จะมาถึง 
อย่าลืมนะครับว่าการที่เราจะเป็นผู้ที่ประสบความสำเร็จนั้นจะต้องมี การทำงาน ครอบครัว และสังคม ประกอบไปด้วยกัน เราจึงต้องบริหารเวลาในวันหยุดและไม่ควรจะสูญเสียเวลานั้นไปโดยเปล่าประโยชน์ เพราะเวลาในวันหยุดนั้นถือว่าเป็นอาวุธลับในความสำเร็จของชีวิต ผมหวังว่าทุกๆ วันหยุดนั้นท่านผู้อ่านจะสามารถใช้ช่วงเวลานั้นกับคนที่เรารักได้อย่างสนุกสนานและคุ้มค่า รวมทั้งกลับมาทำงานอย่างผู้ที่ประสบความสำเร็จกันทุกคนนะครับ